Title: ประกาศกระทรวงการคลัง เรื่อง หลักเกณฑ์และวิธีการจ่ายเงินสมทบเพื่อเป็นค่าใช้จ่ายของบริษัทกลางคุ้มครองผู้ประสบภัยจากรถ จำกัด

ประกาศกระทรวงการคลัง

ประกาศกระทรวงการคลัง
เรื่อง
หลักเกณฑ์และวิธีการจ่ายเงินสมทบเพื่อเป็นค่าใช้จ่าย
ของบริษัทกลางคุ้มครองผู้ประสบภัยจากรถ
จำกัด[๑]

ตามที่กระทรวงพาณิชย์ได้ออกประกาศกระทรวงพาณิชย์
เรื่อง
หลักเกณฑ์และวิธีการจ่ายเงินสมทบเพื่อเป็นค่าใช้จ่ายของบริษัทกลางคุ้มครองผู้ประสบภัยจากรถ
จำกัด ลงวันที่ ๘ มิถุนายน พ.ศ. ๒๕๔๗ แต่เนื่องจากสภาพเศรษฐกิจ สังคมเปลี่ยนแปลงไป
จำต้องมีการกำหนดหลักเกณฑ์และวิธีการจ่ายเงินสมทบเพื่อเป็นค่าใช้จ่ายของบริษัทกลางคุ้มครองผู้ประสบภัยจากรถ
จำกัด ขึ้นใหม่ ดังนั้น อาศัยอำนาจตามความในมาตรา ๕ และมาตรา ๑๐ ทวิ วรรคเจ็ด
แห่งพระราชบัญญัติคุ้มครองผู้ประสบภัยจากรถ พ.ศ. ๒๕๓๕
ซึ่งแก้ไขเพิ่มเติมโดยพระราชบัญญัติคุ้มครองผู้ประสบภัยจากรถ (ฉบับที่ ๓) พ.ศ.
๒๕๔๐ ประกอบมาตรา ๓ (๓)
แห่งพระราชบัญญัติคณะกรรมการกำกับและส่งเสริมการประกอบธุรกิจประกันภัย พ.ศ. ๒๕๕๐
รัฐมนตรีว่าการกระทรวงการคลังออกประกาศไว้ ดังต่อไปนี้

ข้อ ๑  ในประกาศนี้
บริษัทประกันภัย หมายความว่า
บริษัทตามกฎหมายว่าด้วยการประกันวินาศภัยที่ได้รับใบอนุญาตให้ประกอบกิจการประเภทประกันภัยรถ
ซึ่งเป็นผู้ถือหุ้นของบริษัทกลางคุ้มครองผู้ประสบภัยจากรถ จำกัด

ข้อ ๒  ให้บริษัทประกันภัยจ่ายเงินสมทบให้แก่บริษัทกลางคุ้มครองผู้ประสบภัยจากรถ
จำกัด ภายในสามสิบวันนับแต่วันสิ้นรอบสามเดือน
ในอัตราร้อยละสิบสองจุดสองห้าของเบี้ยประกันภัยที่ได้รับจากผู้เอาประกันภัยตามพระราชบัญญัติคุ้มครองผู้ประสบภัยจากรถ
พ.ศ. ๒๕๓๕
การคำนวณเบี้ยประกันภัยที่ได้รับจากผู้เอาประกันภัยตามวรรคหนึ่ง
ให้ใช้เกณฑ์สิทธิโดยให้นำเบี้ยประกันภัยที่เกิดขึ้นในรอบสามเดือนใดแม้ว่าจะยังไม่ได้รับชำระในรอบสามเดือนนั้นมารวมคำนวณเป็นเบี้ยประกันภัยของรอบสามเดือนนั้น

ข้อ ๓  การจ่ายเงินสมทบตามข้อ ๒
ให้บริษัทประกันภัยจ่ายดังนี้
(๑) เงินสด เช็ค หรือดร๊าฟ
(๒)
โอนเงินจ่ายเข้าบัญชีบริษัทกลางคุ้มครองผู้ประสบภัยจากรถ จำกัด
ที่ฝากไว้กับธนาคารพาณิชย์

ข้อ ๔  ในกรณีที่บริษัทประกันภัยจ่ายเงินสมทบเป็นเช็คหรือดร๊าฟ
จะต้องสั่งจ่ายบริษัทกลางคุ้มครองผู้ประสบภัยจากรถ จำกัด

ข้อ ๕  ในกรณีที่บริษัทประกันภัยส่งเงินสมทบเพื่อจ่ายให้แก่บริษัทกลางคุ้มครองผู้ประสบภัยจากรถ
จำกัด เกินจำนวนที่ต้องชำระในรอบสามเดือนใด
ให้บริษัทประกันภัยยื่นคำร้องตามแบบที่นายทะเบียนกำหนดเพื่อขอนำเงินในส่วนที่เกินนั้นไปจ่ายเป็นเงินสมทบให้แก่บริษัทกลางคุ้มครองผู้ประสบภัยจากรถ
จำกัด ในรอบสามเดือนต่อ ๆ ไปได้จนกว่าเงินในส่วนที่เกินนั้นจะหมดลง

ข้อ ๖  ประกาศนี้ให้มีผลใช้บังคับสำหรับการจ่ายเงินสมทบรอบเดือนมกราคม
๒๕๕๓ ถึงเดือนมีนาคม ๒๕๕๓ เป็นต้นไป

ประกาศ
ณ วันที่ ๒๖ เมษายน พ.ศ. ๒๕๕๓
กรณ์
 จาติกวณิช
รัฐมนตรีว่าการกระทรวงการคลัง

ปริยานุช/ผู้จัดทำ
๒
มิถุนายน ๒๕๕๓

นันท์นภัสร์/ตรวจ
๒
มิถุนายน ๒๕๕๓

[๑]
ราชกิจจานุเบกษา เล่ม ๑๒๗/ตอนพิเศษ ๖๒ ง/หน้า ๕๕/๑๙ พฤษภาคม ๒๕๕๓